НыбжьыщIэхэм я зэфIэкIыр здынэсыр къагъэлъагъуэ
Кърымыр Урысейм къызэрыхыхьэжар илъэситI щрикъу махуэм ирихьэлIэу Къэбэрдей-Балъкъэр къэрал университетымрэ КъБР-м щыIэ Следственнэ комитетымрэ гъатхэпэм и 7-м ирагъэкIуэкIащ ныбжьыщIэхэм дзюдомкIэ я урысейпсо зэхьэзэхуэ зэIуха.
КъБКъУ-м и спорт комплексым щызэхуэсат узыншэу псэуныр, хьэл мыхъумыщIэхэм защыдзеиныр зи гъащIэ мардэхэр. КъБР-м щыIэ Следственнэ комитетым и управленэм и саугъэтхэм щIэбэнащ гъунэгъу щIыналъэхэм — Осетие Ищхъэрэ-Аланием, Адыгэ, Къэрэшей-Шэрджэс республикэхэм, Краснодар, Ставрополь крайхэм, Азербайджаным къикIа спортсмен 300-м щигъу.
Зэхьэзэхуэм кърихьэлIа, УФ-м и Следственнэ комитетым и управленэу КъБР-м щыIэм и унафэщI Устэ Валерий щIалэгъуалэм защыхуигъазэм ехъуэхъуащ дэтхэнэ зым и дежкIи иджырей зэпеуэр спорт лъагъуэшхуэм и щIэдзапIэ хуэхъуну.
— Урысейпсо зэхьэзэхуэм хэтыну псори фыкъызогъэблагъэ. Спортым и унэтIыныгъэхэм зегъэужьыныр ди университетым и мызакъуэу, къэрал псом гулъытэ хэха зыщыхуащI Iуэхугъуэхэм ящыщщ. ЗэпэщIэтыныгъэ дахэ, удэзыхьэх къэвгъэлъэгъуэну ди гуапэщ, — жиIащ КъБКъУ-м и ректор Алътуд Юрий.
Я хьэлъагъ елъытауэ гуэшауэ щыта гупхэм пашэ щыхъуащ Шэджэм БетIал (КъБР, КъБКъУ, кг 38-рэ), Магомадов Ризван (Шэшэн, кг 42-рэ), Ярошенкэ Сергей (Ставрополь край, кг 46-рэ), Катчиев Къазбэч (Къэрэшей-Шэрджэс, кг 50), Хаджимурадов Ахаб (Дагъыстэн, кг 55-рэ), Къэбардэ БетIал (КъБР, КъБКъУ, кг 60), Балъкъыз Алихъан (КъБР, кг 66-рэ), Темрезов Елдар (КъШР, кг 73-рэ), Шал Тамерлан (КъБР, кг 81-рэ), Магомадов Ислъам (Шэшэн, кг 81-м щIигъу) сымэ.
Дол Иринэ, КъБКъУ-м и пресс-IуэхущIапIэм и лэжьакIуэ.
